《赠范君》
明代·何景明

桂阳之山石巃嵷，四时云气流杉松。江开秀色蟠三楚，天削芙蓉罗七峰。

翩翩烟雾下凤鷟，往往霹雳随蛟龙。钟奇产异理亦有，黄金丹沙间琼玖。

何况人杰非地灵，硕士名儒映先后。君山燕泉各一时，晚逢范君亦其偶。

范君古貌更好古，问之君山乃其祖。学海遥闻前辈风，辞场独觉良工苦。

君为进士宰江县，颇厌簿书耽笔砚。神龙未应困泥滓，骅骝会自追风霓。

君山十年绝相见，见君如见君山面。燕京四月花满甸，邂逅不得同游宴。

花间送尔双凫翔，庐山高高横玉梁。云停雁过一回首，月明琴静谁举觞。

我自辞家来帝乡，宿宾旧友稀登堂。怅望南邦思桂阳，怠今道故增悲伤。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。